РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/120-14

11.јун 2014. године

Б е о г р а д

 З А П И С Н И К

 ПЕТЕ СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 10. ЈУНА 2014. ГОДИНЕ

Седница је почела у 11,05 часова.

Седници је председавао Маријан Ристичевић, председник Одбора.

Седници су присуствовали чланови Одбора: Јасмина Обрадовић, Миодраг Николић,Жарко Богатиновић, Милија Милетић, Марјана Мараш, Милан Кораћ, Душан Петровић, Арпад Фремонд, Сабина Даздаревић као и Надица Николић Танасијевић, Марија Стевановић, Владан Милошевић, Слободан Перић и Милан Новаковић,заменици чланова Одбора.

Седници нису присуствовали чланови Одбора: Зоран Антић, Милан Ковачевић, Горан Ћирић, Јован Марковић и Велимир Станојевић.

Поред чланова Одбора седници je присуствовао и народни посланик Невенка Милошевић.

Поред чланова Одбора седници су присуствовали: представници Министарства пољопривреде и заштите животне средине:Зоран Рајић, државни секретар, Драгана Гођевац Обрадовић, шеф Одсека за послове реституције пољопривредног земљишта, Управа за пољопривредно земљиште, Дејан Бугарски, директор, Управа за ветерину, Миодраг Пјешчић, в.д. директор, Републичка дирекција за воде; представници Министарства трговине, туризма и телекомуникација: Горан Тасић, директор Републичке дирекције за робне резерве, Гордана Станковић, самостални саветник у сектору за трговину; представници Министарства грађевинарства, саобраћаја и инфраструктуре: Лепосава Сојић, помоћник министра; Миклош Нађ, Савез аграрних удружења Војводине; Мирослав Киш, Асоцијација пољопривредника; Златан Ђурић, Унија пољопривредних произвођа из Сремске Митровицекао и представници средстава јавног информисања.

Већином гласова усвојен је следећи

 Дневни ред

1. Праћење ситуације у пољопривреди и водопривреди после елементарне непогоде која је захватила Србију у вези закључака Одбора од 19.5.2014. и асанације и санације штета;
2. Планирање будућих активности Одбора;
3. Разно.

Прва тачка дневног реда - **Праћење ситуације у пољопривреди и водопривреди после елементарне непогоде која је захватила Србију у вези закључака Одбора од 19.5.2014. и асанације и санације штета**

Директор управе за ветерину Дејан Бугарски обавестио је чланове Одбора да је са подручја угрожених поплавама приведено крају уклањање животињских лешева, окончана је дезинфекција и санирани су погони за производњу намирница животињског порекла. На основу мишљења Управе за ветерину, за сада не постоји могућност ширења заразних болести чији су преносиоци угинуле животиње. Посебна пажња се обраћа на подручје Јамена због могућности појаве свињске куге. Завод за биоциде је преузео обавезу да уради дезинсекцију, а од Министарства здравља су обавештени да се припрема два начина дезинсекције: река Сава и ток Саве у сарадњи са Хрватском и БиХ. Подела терена се ради по основу конкурса из новембра 2013. године, а конкурс обухвата број животиња, број бодова и на који начин су ветеринарске станице обављале посао у прошлости. У марту месецу је била посета делегације Царинског савеза, који су вршили преглед кланица и прерађивачких објеката који извозе свињско месо у Руску Федерацију. У прегледаним објектима су изнети докази да се води рачуна да сировине пореклом из ЕУ не завршавају на територији Царинског савеза, због суспензије увоза свињског меса у Царински савез из ЕУ. Извршена је ванредна контрола месних индустрија Ђурђевић, Јухор, Неопланта и Карнекс, где је утврђена следљивост података. Тренутно је могуће само извести у Царински савез полутке или четврти свежег свињског меса заједно са костима, где је видљив печат наших ветеринарских служби.

Испред Управе за пољопривредно земљиште Драгана Гођевац Обрадовић информисала је чланове Одбора о експертизама које се спроводе на угроженим пољопривредним површинама. Врши се испитивање пољопривредног земљишта, муља и воде за наводњавање, испитивање на штетне и опасне материје, укључујући тешке метале, органске загађиваче и микробиолошка испитивања. Експертиза се обавља у сегментима, а након обједињених резултата упутиће се препоруке пољопривредним произвођачима. Гођевац је такође истакла неопходност хитне комасације земљишта, рекултивације терена као и ревитализације пољских путева уништених поплавама, а од ребаланса буџета ће зависити колико ће средстава бити на располагању за асанацију терена.

В.д. директор Републичке дирекције за воде Миодраг Пјешчић указао је на неодложну репарацију насипа и брана срушених поплавама за шта, према проценама Републичке дирекције за воде, треба издвојити око 20 милиона евра. Након незапамћених поплава насипи су у изузетно лошем стању, па би мало обимнија киша могла поново проузроковати поплаве. Сложио се са члановима Одбора да је за пројекте репарације и изградње насипа неопходно ангажовати најбоље стручњаке из земље и света. Министарству финансија је упућен захтев за додатна средства у износу од 333 милиона динара,за спровођење одбране од поплава. Према Закону о водама, отварање насипа на водотоцима првог реда може да нареди главни руководилац одбране од поплава, а не представници локалне самоуправе.

 Директор Дирекције за робне резерве Горан Тасић констатовао је да се сва роба из робних резерви налази на располагању ресорним Mинистарствима. Сама Дирекција не врши директну расподелу добара, већ их, уз претходне сагласности надлежних Mинистарстава, препушта Сектору за ванредне ситуације. Прво је извршена расподела хране за животиње из донација. Кукуруз ће бити испоручен сточарима када Влада донесе посебан закључак или међуресорна комисија одреди услове под којим ће бити вршена подела. На располагању ће бити и одређена количина сточног брашна, а тренутно нема у буџету средстава за куповину рода пшенице 2014. године.

 Државни секретар Министарства пољопривреде проф. др Зоран Рајић обавестио је чланове Одбора да ће се помоћ пољопривредницима на угроженим подручјима одвијати у две фазе. Прву фазу ће представљати испорука семена за сетву кукуруза (11500 хектара) , соје (3700 хектара) и сунцокрета (2750 хектара) одговарајуће ФАО групе зрења и испорука ђубрива и горива. Другу фазу чиниће надокнада штете сточарима. Државни секретар је изнео податак да наше полисе осигурања не покривају штете од поплава. По његовим речима, произвођачи садног материјала су претрпели огромну штету од поплава.

 Чланови Одбора су на поднете извештаје изложили своје сугестије и једногласно усвојили

 ЗАКЉУЧАК

А. Одбор препоручије Влади, надлежним Министарствима и органима да се изађе са коначним проценама штета у пољопривреди, шумарству и водопривреди и интезивирају активности и мере у вези отклањања и ублажавања насталих штета;

Б. Одбор препоручује Министарству и органима да се учине напори, да се одмах приступи занављању сетве тамо где је то могуће, а није учињено;

В. Одбор препоручује Министарствима пољопривреде и финансија да се у што је могуће краћем року пољопривредницима исплате заостале премије, регреси, субвенције (подстицаје);

Г. Одбор препоручује у циљу очувања критичног нивоа сточног фонда, да Влада, Министарства пољопривреде и трговине, што пре, путем Владине канцеларије бесповратно помогну поплавом погођеним сточарима грлима стоке и сточном храном, а да Дирекција за робне резерве, Министарство пољопривреде и Министарство трговине сточарима у Србији и њиховим удружењима, пусти позајмице кукуруза, које би се враћале у кукурузу или месу, а тиме одржала производња меса, стабилност тржиста и исплативост откупних цена стоке са једне стране и сточне хране-кукуруза са друге;

Д. Одбор препоручује Влади и надлежним Министарствима да приступе разговорима са банкама и лизинг кућама у вези репрограмирања рата за кредите и лизинг рате пољопривредницима, посебно погођеним поплавама;

Ђ. Одбор препоручује Министарству пољопривреде да преко својих Управа и служби пажљиво контролишу стање усева, здравље људи и здравље животиња и здравствену исправност и безбедност свих пољопривредних и прехрамбених производа и отклоне све евентуалне пропусте;

Е. Одбор препоручује Влади, надлежним Министарствима, органима и водопривредним организацијама да што хитније обнове поплавом угрожене насипе и да их унапреде, а да се накнаде за воде користе у потпуности у сврхе за које се убиру;

а/ Одбор препоручује Влади, надлежним Министарствима да размисле о измени и допуни Закона о водама, да се делатност по питању одбране од поплаве у главним сливовима обједини и да се изменама и допунама Закона оснује фонд за ове заједничке намене;

Ж. Одбор препоручује Министарству грађевинарства, саобраћаја и инфраструктуре, органима и организацијама да среде инфраструктуру, водоводе, канализацију, категорисане и некатегорисане путеве на селу на поплавњеним подручјима;

З. Да Влада Републике Србије и органи размисле о осигурању и реосигурању пољопривреде у неким будућим законским пројектима

И. Одбор за пољопривреду сматрајући да је Републичка дирекција за робне резерве важан инструмент пољопривредне политике, препоручује Влади Републике Србије и народним посланицима да се убудуће обезбеде средства да Републичка дирекција за робне резерве врши откуп пољопривредних производа у циљу стицања стабилности откупних цена пољопривредних производа

Ј. Овај Закључак упућује се Влади ради припреме информација о предузетим мерама које би Одбор разматрао у наредном периоду.

 У дискусији су учествовали народни посланици: Маријан Ристичевић, Милија Милетић, Миодраг Николић, Душан Петровић, Јасмина Обрадовић, Жарко Богатиновић, Владан Милошевић, Марија Стевановић, Арпад Фремонд,

 Друга тачка дневног реда - **Планирање будућих активности Одбора**

Председник Одбора, Маријан Ристичевић је изнео члановима Одбора, план рада Одбора у наредном периоду:

1. Одржавање седнице Одбора посвећеној поплављеним подручјима, на коју би били позвани представници свих погођених општина и надлежних органа у циљу сагледавања ситуације и мера ради превентивних активности у отклањању ризичних тачака у заштити од поплава
2. Одржавање седнице Одбора ван седишта, до сада пристигле иницијативе Јагодине, Кнића и Ивањице. (Народни посланик Невенка Милошевић је упутила позив члановима Одбора да се једна од наредних седница Одбора одржи у општини Ивањица)
3. Иницијатива за измену Закона о добробити животиња (измена следећих чланова: 7, став 1, тачка 37; члан 82, став 1; 89, став 1)
4. Иницијатива за посебном седницом Одбора посвећених проблемима ветерине и сточарства ( у вези са извештајем Руског Министарства пољопривреде, односно о пропустима наше ветеринарске службе у производњи меса, млека и прерађевина намењеног тржишту Руске Федерације, Белорусије и Казахстана- Царински савез)
5. Иницијатива да се одржи Јавно слушање са темом- Пољопривреда, прерада-модели развоја (Народни посланик Миодраг Николић, председник Радне групе за разматрање представки и иницијатива је изнео предлог за организовање Јавног слушања са темом –Презентација пројеката-упослимо Србију заједно. Циљ оваквог Јавног слушања је да се представљени пројекти усвоје као национални ( краткорочни, средњерочни и дугорочни), од стране Владе. Влада би била акционар 1-3% у САИК-у (Српски агроиндустријски комбинат). Предлог је усвојен од стране чланова Одбора).

Трећа тачка дневног реда- **Разно**

Гости седнице Одбора за пољопривреду, шумарство и водопривреду били су представник Уније пољопривредних произвођача из Сремске Митровице Златан Ђурић, Асоцијације пољопривредника Мирослав Киш и председник Савеза аграрних удружења Војводине Миклош Нађ, који су члановима Одбора директно изложили проблеме са терена. Председник Одбора је упутио позив гостима да присуствују доношењу будућих закона у Народној скупштини.

Пошто других питања и предлога није било, седница је закључена у 13,55 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Вељко Рацковић Маријан Ристичевић